## Ivace+i Internacional i l’Associació Marbre d’Alacant organitzen la participació de 12 empreses valencianes en la ‘Stone Gallery’ de Cevisama

*** És un espai conjunt, amb una imatge ja consolidada, que celebra la seua quinta edició en este certamen
* Les empreses participants mostren la seua satisfacció pel nombre i el potencial dels contactes que realitzen**

Un total de dotze empreses de marbre i pedra natural de la Comunitat Valenciana participen de manera agrupada en l’espai ‘Stone Gallery’ en la present edició de Cevisama, que se celebra esta setmana en Fira València.

La directora general de Mamprenedoria i Internacionalització, Ester Olivas, ha explicat que l’actual edició de Cevisama compta, en el seu aparador, amb “una destacada oferta de marbre i pedra natural a través de l’espai ‘Stone Gallery’, una àrea especialitzada en este segment dedicat a les empreses de marbre i pedra natural en el qual cada una exposa amb una identitat pròpia en un espai comú”.

“Hi ha hagut bones impressions i expectatives en els primers dies de celebració de la fira, tant pel nombre de contactes realitzats com pel perfil i el potencial dels professionals que assistixen a esta”, ha afegit Olivas.

La ‘Stone Gallery’ és una iniciativa impulsada per la Conselleria d’Innovació, Indústria, Comerç i Turisme que dirigix Marián Cano, a través d’Ivace+i Internacional, en col·laboració amb el certamen i Marbre d’Alacant, associació de la Comunitat Valenciana.

La participació agrupada d’empreses baix el paraigua de ‘Stone Gallery’ va començar l’any 2019. Després d’un parèntesi de dos anys a causa de la pandèmia, esta iniciativa celebra la seua quinta edició en Cevisama.

Es tracta d’un “format consolidat gràcies als bons resultats obtinguts i a la seua idoneïtat per a donar a conéixer l’oferta del sector”, ha indicat Olivas. En la present edició de Cevisama, la ‘Stone Gallery’ està situada en el nivell 2 del pavelló 3.

Es tracta d’un espai d’especial importància dins de tota l’oferta de Cevisama, ja que la ‘Stone Gallery’ se situa just al costat de tota l’oferta d’equipament per a bany, sector amb el qual manté unes indubtables sinergies. A més, està en el mateix pavelló a on també se situa la instal·lació ‘Hotel Cevisama’.

La província d’Alacant és líder destacada de l’exportació de pedra natural a escala nacional, la qual cosa situa la Comunitat Valenciana com l’origen del 43,2 % de totes les exportacions de marbre d’Espanya. Un percentatge destacat per a un país que se situa entre els quatre principals mercats productors de marbre (juntament amb Itàlia, Turquia i l’Iran) i el sext en exportació de pedra natural.

Fecha: 27/02/2025